ดอลลาร์อ่อนค่าหลังตัวเลขจ้างงานสหรัฐฯต่ำกว่าคาด
สกุลเงินดอลลาร์สหรัฐอ่อนค่าลงเมื่อเทียบสกุลเงินหลักอื่นๆ ในการซื้อขายที่ตลาดนิวยอร์กเมื่อคืนนี้ (3 มิ.ย.) หลังจากตัวเลขจ้างงานสหรัฐเดือนพ.ค. ออกมาต่ำกว่าคาดการณ์มาก
4 มิ.ย. 2559

สำนักข่าวอินโฟเควสท์รายงานว่าค่าเงินยูโร (3 มิ.ย.) ปรับตัวขึ้นเมื่อเทียบดอลลาร์สหรัฐ ที่ระดับ 1.1340 ดอลลาร์สหรัฐ จากระดับ 1.1152 ดอลลาร์สหรัฐ ขณะที่เงินปอนด์เพิ่มขึ้นแตะระดับ 1.4515 ดอลลาร์สหรัฐ จากระดับ 1.4430 ดอลลาร์สหรัฐ ส่วนดอลลาร์ออสเตรเลียเพิ่มขึ้นแตะระดับ 0.7354 ดอลลาร์สหรัฐ จากระดับ 0.7226 ดอลลาร์สหรัฐ
ดอลลาร์สหรัฐปรับตัวลงเมื่อเทียบเยนที่ระดับ 106.74 เยน จากระดับ 108.84 เยน ร่วงลงเมื่อเทียบฟรังก์สวิส ที่ระดับ 0.9769 ฟรังก์ จากระดับ 0.9902 ฟรังก์ และลดลงเมื่อเทียบดอลลาร์แคนาดาที่ระดับ 1.2939 ดอลลาร์แคนาดา จากระดับ 1.3112 ดอลลาร์แคนาดา
กระทรวงแรงงานสหรัฐรายงานในวันศุกร์ว่า ตัวเลขการจ้างงานนอกภาคเกษตรเพิ่มขึ้นเพียง 38,000 ตำแหน่งในเดือนพ.ค. ซึ่งเป็นระดับต่ำสุดนับตั้งแต่เดือนก.ย. 2553 ขณะที่อัตราการว่างงานลดลง 0.3% สู่ระดับ 4.7% หลังจากอยู่ที่ 5.0% ในเดือนเม.ย. นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 162,000 ตำแหน่งในเดือนพ.ค. และอัตราการว่างงานจะลดลงสู่ระดับ 4.9%
ทั้งนี้ รายงานตัวเลขจ้างงานที่น่าผิดหวังทำให้บรรดานักวิเคราะห์และเทรดเดอร์เชื่อว่า การขึ้นดอกเบี้ยเดือนมิ.ย.นี้ไม่น่าจะเกิดขึ้นแล้ว นอกจากตัวเลขจ้างงานแล้ว กระทรวงพาณิชย์สหรัฐเปิดเผยในวันศุกร์ว่า ยอดสั่งซื้อภาคโรงงานของสหรัฐเพิ่มขึ้นมากที่สุดในรอบ 6 เดือนในเดือนเม.ย. โดยยอดสั่งซื้อภาคโรงงานของสหรัฐเพิ่มขึ้น 1.9% ในเดือนเม.ย. ซึ่งเป็นการเพิ่มขึ้นมากที่สุดนับตั้งแต่เดือนต.ค.ปีที่แล้ว หลังจากเพิ่มขึ้น 1.7% ในเดือนมี.ค.
การเพิ่มขึ้นของยอดสั่งซื้อภาคโรงงานสอดคล้องกับที่นักวิเคราะห์คาดการณ์ไว้ก่อนหน้านี้ โดยได้แรงหนุนจากอุปสงค์ในภาคการขนส่ง นอกจากนี้ กระทรวงพาณิชย์สหรัฐรายงานด้วยว่า ตัวเลขการขาดดุลการค้าของสหรัฐเพิ่มขึ้น 5.3% ในเดือนเม.ย. สู่ระดับ 3.74 หมื่นล้านดอลลาร์ โดยต่ำกว่าที่นักวิเคราะห์คาดการณ์ที่ระดับ 4.13 หมื่นล้านดอลลาร์
ตัวเลขขาดดุลการค้าของสหรัฐเพิ่มขึ้นน้อยกว่าคาดในเดือนเม.ย. เนื่องจากการส่งออกได้เพิ่มขึ้นอย่างมาก เมื่อมีการปรับค่าตามเงินเฟ้อ ตัวเลขการขาดดุลการค้าของสหรัฐเพิ่มขึ้นในเดือนเม.ย. สู่ระดับ 5.76 หมื่นล้านดอลลาร์ จาก 5.61 หมื่นล้านดอลลาร์ในเดือนมี.ค.
ตัวเลขการส่งออกสินค้าเพิ่มขึ้น 2.5% สู่ระดับ 1.201 แสนล้านดอลลาร์ในเดือนเม.ย. ขณะที่ตัวเลขการส่งออกสินค้าและบริการเพิ่มขึ้น 1.5% สู่ระดับ 1.828 แสนล้านดอลลาร์ ตัวเลขการนำเข้าสินค้าเพิ่มขึ้น 2.4% สู่ระดับ 1.789 แสนล้านดอลลาร์ในเดือนเม.ย.
ด้านผลสำรวจของสถาบันจัดการด้านอุปทานของสหรัฐ (ISM) พบว่า ภาคบริการของสหรัฐมีการขยายตัวต่ำกว่าคาดในเดือนพ.ค. โดยดัชนีภาคบริการของ ISM อยู่ที่ระดับ 52.9 ในเดือนพ.ค. ลดลงจากระดับ 55.7 ในเดือนเม.ย. นักวิเคราะห์คาดการณ์ก่อนหน้านี้ว่า ดัชนีภาคบริการของ ISM อยู่ที่ระดับ 55.5 ในเดือนพ.ค.